Bodø-mannen i 40-årene hadde nok en dårlig dag fredag 1. juli i år.

Klokka 17.15 oppholdt han seg på Seven Eleven i Storgata i Bodø, i ruspåvirket tilstand.

Ifølge et forelegg fra politiet i Salten oppførte han seg utagerende, blant annet ved å forsyne seg av to smultringer. Den ene spiste han. Den andre kastet han i gulvet. Han nektet å betale for dem.

Politiet kom til stedet og ila mannen et pålegg om å holde seg borte fra Bodø sentrum fram til påfølgende mandag.

Halvannen time senere oppsøkte han likevel serveringsstedet Subway – også det i Bodø sentrum.

Politiet valgte derfor å innbringe mannen i arrest. Da ga han - vekselvis på engelsk og norsk - uttrykk for at han syntes lite om de tilstedeværende politifolkene.

Ifølge forelegget sa han "motherfucker", "fuckings stygg motherfucker" og "dokker e noen helvetettes motherfuckers, fuck you" til en politibetjent.

For å ha forulempet eller voldt fare for andre, for å ha unnlatt å rette seg etter et pålegg fra politiet, og for å ha forulempet en offentlig tjenestemann er Bodø-mannen nå ilagt en bot på 11.000 kroner.

Da er 1.000 kroner for utholdt varetekt i to dager trukket ifra.